Bernabe Oiarzabal

Bernabe Oiarzabal Olano (Olaberria, Gipuzkoa, 1912 - Beasain, Gipuzkoa, 1982ko uztailaren 13a) gipuzkoar margolaria izan zen.

Ibilbidea 
Dagoeneko desagertuta dagoen Olaberriako Olaetxea baserrian jaio zen. Bere aitak, Arturo Maria Pascual Oiarzabal Landak (Azpeitia, 1876), elizak zaharberritzen eta margotzen lan egiten zuen denboraldi batez, ipar Euskal Herrikoa zen Pascal margolariaren aginduetara. Aitak Olaberriako elizarako Amabirjinaren irudia ere margotu zuen. Pinturarekiko zaletasun handia zuen, eta baserrian batetik eta bestetik erositako koadro asko zituen.   

Bernabe Oiarzabal sei urte zituela hasi zen margotzen bere kabuz. Lehen margolana 7 urte zituela egin zuen  eta lehen pintura lana 1929an saldu zuen 500 pezetatan. Ondoren, Beasainen margotzen ikasten jarraitu zuen irakasle andaluziar batekin, eta aurrerago, Ignacio Zuloaga margolariarekin aritu zen 1941 eta 1942 urteetan. 1941 urtean, Pablo Gargallo artistak ere proposatu zion bere Parisko estudion lan egitea, baina Oiarzabalek ez zuen gonbitea onartu.

1928 urtean, Donostian egin zen Artista berrien erakusketan bere koadro sorta bat egon zen ikusgai, eta 1943an San Telmo Museoan egin zen Euskal Artearen erakusketan parte hartu zuen.

Bodegoiak, ehiza margolanak eta erretratuak ere egin bazituen ere, pasaia-margolari gisa nabarmendu zen. Euskal Herriko pertsonaia ezagunekin zerikusia zuten paisaia ugari margotu zituen, hauen jaiotetxeak eta beraien bizitzan garrantzitsuak izan ziren lekuak.  

Margolaria zen arren, ogibidez bankuko langilea izan zen. Azkoitiako Caja Ahorros Provincial aurrezki kutxako funtzionaria izan zen eta Lasarten bizi zen.

Ezagutzen diren margolanak 

 Jabalí perseguido, 1928. 
 Cascada de Yarza, Beasain, 1928.
 Inmediaciones de San Martin, Beasain,  1928. 
 Puente de Animasagasti, Idiazabal,  1928.
 Regata de Corta, Idiazabal, 1928. 
 Bodegón, 1928. 
 San Jerónimo, 1928.
 Aguerre, Urnieta, 1931. Jose Maria Usandizagak Las Golondrinas sortu zuen baserria. 
 El pueblo de Idiazabal, 1933.  (1935 urtean, Artista Hasiberrien erakusketan erakutsi zuen.)
 Aidá, 1933.
 Mi hermanito en la cuna, 1933.
 Ataun, 1938.
 Ormaiztegui, 1938.
 Iriarte, Olaberria,1941. (Margolan hau Ignacio Zuloagak erosi zuen)
 Rosas y cerezas, 1943. 
 Jose Maria Usandizaga, erretratua, 1947. 
 Aritzeta, Usurbil, 1957.  (Bilintx zauritu zuten baserria).
 Cazador, 1963. 
 Perurena Zarra, Joxemiel Barandiaranen jaiotetxea, Ataun, 1963.
 El caserío Errecalde, Zirzurkil, 1963. Pedro Mari Otañoren jaiotetxea. 
 Pernando Amezketarraren jaiotetxea, 1964. 
 Campandegui, Juan Ignazio Iztuetaren jaiotetxea, Zaldibia, 1966.  
 Julian Gaiarreren jaiotetxea, Erronkari, 1966.  
 Francisco Goya margolariaren jaiotetxea, Fuentedetodos, 1966. 
 Gares, 1976.
 Pernando Amezketarra herriko erretorearekin. 
 Lizarrate. 
 Jose Azarola pianojolearen erretratua.  
 Olaberria. 
 Pícaros fumadores.
 Paisajes.
 Flora y Mirasol.

Sariak, omenaldiak eta aitorpenak 
 1935 Ignacio Zuloagak, eskutitza bidali zion "El pueblo de Idiazabal" margolanagatik zorionak emateko. 
 1946 urtean, Julio Beobide eskulturgileak Bernabe Oiarzabali egurrez egindako bustoa eskaini zion. 
 1966 Lasarteko margolari txapelketan bigarren saria.

Erreferentziak

Kanpo estekak 

Gipuzkoako margolariak
Paisaia-margolariak
Margolari garaikideak
Olaberritarrak